钦定古今图书集成/明伦汇编/闺媛典/第002卷 > 曹昭女诫 > 《曲从第六》
## 钦定古今图书集成/明伦汇编/闺媛典/第002卷 > 曹昭女诫 > 《曲从第六》

夫得意一人，是谓永毕；失意一人，是谓永讫。欲人定
志专心之言也。舅姑之心，岂当可失哉？物有以恩自
离者，亦有以义自破者也。夫虽云爱，舅姑云非，此所
谓以义自破者也。然则舅姑之心奈何？固莫尚于曲
从矣。姑云不尔而是，固宜从令；姑云不尔而非，犹宜
顺命。勿得违戾是非，争分曲直。此则所谓曲从矣。故
《女宪》曰：“妇如影响焉不可赏。”